b'\n_START_ARTICLE_\nLakitekniikka\n_START_PARAGRAPH_\nLakitekniikka tarkoittaa menetelmi\xc3\xa4 ja menettelytapoja, joiden avulla lain sis\xc3\xa4lt\xc3\xb6 ja perustelut saadaan lakiehdotuksen muotoon. Laajasti ymm\xc3\xa4rrettyn\xc3\xa4 lakitekniikkaan sis\xc3\xa4ltyy my\xc3\xb6s lainvalmistelussa k\xc3\xa4ytett\xc3\xa4v\xc3\xa4 suunnittelu. Koska lains\xc3\xa4\xc3\xa4d\xc3\xa4nt\xc3\xb6 on t\xc3\xa4rke\xc3\xa4 yhteiskunnan ohjailukeino, edellytet\xc3\xa4\xc3\xa4n sen valmistelijoilta laajempaa ymm\xc3\xa4rryst\xc3\xa4 kuin pelkk\xc3\xa4\xc3\xa4n lain tekniseen toteuttamiseen tarvitaan. Lainvalmistelussa pit\xc3\xa4\xc3\xa4 tutkia olemassa oleva lains\xc3\xa4\xc3\xa4d\xc3\xa4nt\xc3\xb6 kotimaassa ja ulkomailla, asettaa tavoitteet ja tutkia k\xc3\xa4ytett\xc3\xa4viss\xc3\xa4 olevat toteuttamiskeinot sek\xc3\xa4 arvioida uuden lain vaikutukset ja siit\xc3\xa4 koituvat kulut. Suppeassa merkityksess\xc3\xa4 lakitekniikka tarkoittaa vain s\xc3\xa4\xc3\xa4d\xc3\xb6sten laadinnassa k\xc3\xa4ytetty\xc3\xa4 tekniikkaa, "pyk\xc3\xa4l\xc3\xa4nikkarointia"._NEWLINE_Lakeja laadittaessa pit\xc3\xa4\xc3\xa4 ottaa huomioon my\xc3\xb6s maata velvoittavat valtiosopimukset ja Euroopan unionin s\xc3\xa4\xc3\xa4d\xc3\xb6kset. Pit\xc3\xa4\xc3\xa4 tiet\xc3\xa4\xc3\xa4 my\xc3\xb6s esimerkiksi se, ettei asetuksella saa muuttaa lakia. Sekin tulee ottaa huomioon, ett\xc3\xa4 lakia kumottaessa kumoutuvat my\xc3\xb6s lain nojalla annetut asetukset ilman, ett\xc3\xa4 siit\xc3\xa4 erikseen s\xc3\xa4\xc3\xa4det\xc3\xa4\xc3\xa4n. Lait kirjoitetaan tietty\xc3\xa4 vakiorakennetta noudattaen. Lailla on asiaan kuuluva nimike, lain alussa sit\xc3\xa4 kuvaava johtolause, yksi tai useampi lainkohta sek\xc3\xa4 voimaantulos\xc3\xa4\xc3\xa4nn\xc3\xb6s. Lakitekniikassa on t\xc3\xa4rke\xc3\xa4\xc3\xa4 my\xc3\xb6s huolellisuus ja tarkkuus. Toisiin s\xc3\xa4\xc3\xa4d\xc3\xb6ksiin viitattaessa niist\xc3\xa4 k\xc3\xa4ytet\xc3\xa4\xc3\xa4n virallista nime\xc3\xa4 ja on viitattava juuri tarkoitettuun lainkohtaan.'